[pic] | EUROPA-KOMMISSIONEN |

Bruxelles, den 2.2.2011

KOM(2011) 34 endelig

2011/0014 (COD)

Udkast til

EUROPA-PARLAMENTETS OG RÅDETS AFGØRELSE

om Den Europæiske Unions tegning af yderligere kapitalandele i Den Europæiske Bank for Genopbygning og Udvikling (EBRD) som følge af beslutningen om at udvide bankens aktiekapital

BEGRUNDELSE

1. BAGGRUND FOR FORSLAGET

Den Europæiske Bank for Genopbygning og Økonomisk Udvikling (EBRD) blev oprettet i 1990 med det formål at støtte udviklingen af markedsøkonomier fra Centraleuropa til Centralasien efter det almindelige sammenbrud i de kommunistiske regimer. Den Europæiske Union var sammen med Den Europæiske Investeringsbank (EIB) og 40 lande (herunder alle daværende EU-medlemsstater) medstiftere af EBRD. I øjeblikket ejes EBRD af 61 lande, EU og EIB. EBRD støtter projekter i 29 lande, hovedsagelig i den private sektor, som ikke kan finansieres fuldt ud af markedet. Banken fremmer foretagsomhed og letter overgangen til åbne og demokratiske markedsøkonomier.

Formålet med den foreslåede afgørelse er at give Den Europæiske Union mulighed for at tegne yderligere aktier, der kan kræves indbetalt, i EBRD inden for rammerne af den kapitaludvidelse, som EBRD's repræsentantskab vedtog den 14.-15. maj 2010. Afgørelsen vil også bemyndige det repræsentantskabsmedlem i EBRD, der repræsenterer Den Europæiske Union, til at deponere tegningsinstrumentet.

Den Europæiske Union[1] blev medlem af EBRD i fortsættelse af Rådets afgørelse af 19. november 1990 om indgåelse af overenskomsten om oprettelse af EBRD (90/674/EØF). EBRD's startkapital blev fastsat til 10 mia. ECU, hvoraf EU tegnede 3 %.

I 1996 vedtog EBRD's repræsentantskabsmedlemmer at fordoble EBRD's autoriserede aktiekapital, hvoraf EU tegnede yderligere 30 000 aktier på hver 10 000 EUR, hvilket bragte den af EU tegnede kapital op på 600 mio. EUR[2]. EU's andel i EBRD's samlede autoriserede kapital blev fastholdt uændret. EU's tegning af yderligere aktier fulgte efter Rådets afgørelse 97/135/EF af 17. februar 1997 om "Det Europæiske Fællesskabs tegning af yderligere aktier i EBRD som følge af beslutningen om at fordoble bankens aktiekapital".

På det årlige møde for EBRD's repræsentantsskabsmedlemmer den 14.-15. maj 2010 vedtog repræsentantskabet to resolutioner om en udvidelse af bankens autoriserede aktiekapital på 50 % fra 20 mia. EUR til 30 mia. EUR. Bankens kapitalforhøjelse blev vedtaget som reaktion på finanskrisen. og fordi bankens aktionærer anerkendte, at der var behov for at udvide dens aktivitet med henblik på at fremme og støtte opsvinget i den region, hvor den er virksom. Kapitaludvidelsen omfatter 1 mia. EUR i indbetalt kapital og 9 mia. EUR i ny kapital, der kan kræves indbetalt.

I henhold til resolution 126, som er vedtaget af repræsentantskabet, er de indbetalte aktier blevet finansieret ved at medtage ubundne reserver i forhold til aktionærernes bestående aktier i bankens tegnede kapital. Efter EBRD's første kapitaludvidelse var der tegnet 19 794 mio. EUR i stedet for de autoriserede 20 000 mio. EUR. EU's andel i EBRD's tegnede kapital er derfor 3,031 %. EU's indbetalte kapital forhøjes derfor med 30,31 mio. EUR. Forhøjelsen af de indbetalte aktier fik virkning den 14. maj 2010, datoen for vedtagelsen af resolution 126. Det er derfor ikke nødvendigt med yderligere foranstaltninger fra aktionærernes side med hensyn til udstedelsen af de yderligere indbetalte aktier.

Tegningen af aktier, der kan kræves indbetalt, på i alt 9 mia. EUR får virkning, så snart de enkelte aktionærer har afsluttet deres interne procedurer og deponeret deres tegningsinstrumenter, således som det var tilfældet i forbindelse med kapitaludvidelsen i 1996. Banken forventer, at udvidelsen af den kapital, der kan kræves indbetalt, får virkning i slutningen af april 2011, men under alle omstændigheder ikke senere end den 31. december 2011. I resolution 128 (som er vedlagt afgørelsen) hedder det, at hvert medlem af banken har ret til at tegne et antal yderligere aktier (rundet ned) på op til højst 42,857 % af det antal aktier, som medlemmet ejede forud for gennemførelsesdagen for kapitaludvidelsen. For EU betyder det, at EU skal tegne op til yderligere 27 013 aktier, der kan kræves indbetalt, på 270,13 mio. EUR, idet der tages højde for EU's andel på 3,031 % af den tegnede kapital.

I nedenstående tabel sammenfattes, hvordan EU's aktier vil udvikle sig efter den nye kapitaludvidelse. Tabellen viser bl.a. de eksisterende indbetalte aktier før kapitaludvidelsen i 2010, kapitaliseringen af reserver, den eksisterende kapital, der kan kræves indbetalt, den foreslåede udvidelse af kapital, der kan kræves indbetalt, og den samlede tegnede kapital efter udvidelsen.

EU's eksisterende og foreslåede kapitaltegning (mio. EUR)

Indbetalte aktier | Kapital, der kan kræves indbetalt | Tegnet kapital i alt efter udvidelse |

Eksisterende (Før maj 2010) | Kapitalisering af reserver i 2010 | I alt | Eksisterende (Før maj 2010) | Foreslået udvidelse | I alt |

157,50 | 30,31 | 187,81 | 442,50 | 270,13 | 712,63 | 900,44 |

Resolution 128 indeholder også bestemmelser om en revisionsmekanisme, som kan give mulighed for, at den ubenyttede del af udvidelsen af den kapital, der kan kræves indbetalt, helt eller delvis kan tilbagebetales til aktionærerne efter slutningen af perioden 2010-2015 på særlige vilkår, som først vil blive fastlagt i 2015. I så fald vil denne ubenyttede kapital, der kan kræves indbetalt, ikke længere udgøre en eventualforpligtelse for aktionærerne i 2016.

2. RESULTATER AF HØRINGER AF INTERESSEREDE PARTER OG KONSEKVENSANALYSER

EBRD's fjerde revision af kapitalressourcerne (Capital Resources Review (CRR4)) for perioden 2011-2015, som blev gennemført i det forløbne år, afspejlede behovet for, at banken reagerer effektivt på krisen, og for, at dens mellemfristede strategi omlægges, således at der tages højde for den store virkning, som krisen har på bankens transaktionsregion. EBRD's aktionærer (som omfatter alle EU-medlemsstater, EIB og Kommissionen som repræsentant for EU) blev inddraget aktivt i processen.

På denne baggrund foretog EBRD en analyse af kapitalforhøjelsesmulighederne baseret på nødvendigheden af at overholde de forskriftsmæssige forpligtelser vedrørende "gearingsforhold" og økonomisk kapital, bevare bankens AAA-kreditvurdering og sikre en virkningsfuld og effektiv anvendelse af aktionærernes kapital. Den foreliggende afgørelse om EBRD's kapitalforhøjelse afspejler et kompromis, der er opnået blandt bankens aktionærer.

EBRD's bestræbelser på at dæmpe virkningen af krisen i alle bankens transaktionslande gennem den foreslåede kapitaludvidelse vil give banken mulighed for i samarbejde med EIB og andre internationale finansielle institutioner at fastholde et højt aktivitetsniveau og følge opsvinget i dens transaktionsregion. Det forventes, at kapitaludvidelsen vil sætte EBRD i stand til at få en årlig omsætning på ca. 9 mia. EUR i 2011 og 2012 og ca. 8,5 mia. EUR frem til 2015. Det er derfor hensigtsmæssigt, at EU tegner disse yderligere aktier for at fremme EU's målsætninger inden for økonomiske eksterne relationer og bevare sit nuværende stemmetal inden for EBRD.

Denne kapitaltegning vil i sig selv ikke kræve nogen reelle kontante betalinger fra EU's budget, med mindre meget alvorlige og uforudsete tab medfører en reel indkaldelse af bankens kapital ud over den indbetalte del.

På baggrund heraf og i overensstemmelse med proportionalitetsprincippet og den hidtidige praksis foreslår Kommissionen, at der ikke udarbejdes en formel konsekvensanalyse.

3. FORSLAGETS RETLIGE ASPEKTER

I forbindelse med kapitaludvidelsen i 1996 blev EU's deltagelse besluttet ved Rådets afgørelse 97/135/EF[3] om Det Europæiske Fællesskabs tegning af yderligere aktier i EBRD som følge af beslutningen om at fordoble bankens aktiekapital. Rådets afgørelse 97/135/EF blev vedtaget i henhold til traktatens artikel 235.

EBRD's transaktionslande er lande i Central- og Østeuropa[4] og i Centralasien, og den største aktivitetsandel ligger i lande uden for EU. Størstedelen af EBRD's aktivitet i den periode, der er omfattet af CRR4, forventes at ligge i EU-kandidatlande og potentielle kandidatlande samt andre mellemindkomstlande, herunder Rusland. Siden ikrafttrædelsen af traktaten om Den Europæiske Unions funktionsmåde udgør artikel 212 EU's retsgrundlag for gennemførelse af økonomiske, finansielle og tekniske samarbejdsforanstaltninger, især bistand til tredjelande, og den foreslås som retsgrundlaget for nærværende lovgivningsmæssige forslag.

Forslaget er i overensstemmelse med proportionalitetsprincippet, idet EU's deltagelse i EBRD's kapital har vist sig at være et effektivt middel til at bidrage tilstrækkeligt til at fremme EU's målsætninger og vil tjene til at dæmpe virkningen af krisen i EBRD's transaktionslande og til at fastholde et højt aktivitetsniveau for EBRD.

4. BUDGETMÆSSIGE KONSEKVENSER

Ifølge deltagelsesbetingelserne skal aktionærerne ikke foretage nogen kontante indbetalinger.

Eftersom EU's andel i EBRD's tegnede kapital svarer til 3,031 %, skal EU øge sin tegnede kapital med 300,44 mio. EUR, heraf 270,13 mio. EUR som tegnede aktier, der kan kræves indbetalt, og 30,31 mio. EUR som indbetalte aktier gennem medtagelse af EBRD's ubundne reserver. Afhængig af den beslutning, som EBRD's repræsentantskabsmedlemmer træffer i 2015, kan en del af den kapital, der kan kræves indbetalt, tilbagebetales til aktionærerne.

Hvad angår den del af kapitaludvidelsen, der kan kræves indbetalt, vil dens budgetmæssige virkning blive dækket af budgetpost 01 03 01 02 "Den Europæiske Bank for Genopbygning og Udvikling – Del af den tegnede kapital, som kan indkaldes", som er opført på 2011-budgettet, således at den afspejler EU-budgettets forpligtelse som følge af den del af EU's deltagelse i EBRD's kapital, der kan indkaldes. Budgetposten bør forsynes med et "p.m.", som afspejler den eventuelle karakter af indkaldelsen, og en budgetanmærkning, som definerer størrelsen af eventualforpligtelsen. Selv om det må anses for meget usandsynligt, at der vil ske en indkaldelse, vil budgetposten og dens anmærkning afspejle de finansieringsbehov, der kan opstå i tilfælde af en betalingsanmodning fra EBRD vedrørende den del af den af EU tegnede kapital, som kan indkaldes.

5. YDERLIGERE OPLYSNINGER

Nærmere beskrivelse af forslaget

Artikel 1

I henhold til betingelserne i resolution 128 om kapitaludvidelse i form af yderligere tegning af kapital, der kan indkaldes, forhøjes bankens autoriserede aktiekapital med 900 000 aktier, der kan kræves indbetalt, hver med en pålydende værdi på 10 000 EUR, som kan indløses i overensstemmelse med bestemmelserne i ovennævnte resolution. EU har ret til at tegne op til 27 013 aktier, der kan kræves indbetalt.

Målet med artikel 1 er at bemyndige EU til at deltage i den del af udvidelsen af EBRD's kapital, som kan indkaldes, ved at tegne de aktier, EU har lov til at tegne.

Artikel 2

I henhold til betingelserne i resolution 128 skal hvert medlem af EBRD deponere et tegningsinstrument hos banken, hvorved medlemmet tegner det i dette instrument specificerede antal aktier, der kan kræves indbetalt. Medlemmet skal desuden deponere en erklæring om, at medlemmet har truffet alle retlige og andre interne foranstaltninger, der er nødvendige for at kunne foretage en sådan tegning.

2011/0014 (COD)

Udkast til

EUROPA-PARLAMENTETS OG RÅDETS AFGØRELSE

om Den Europæiske Unions tegning af yderligere kapitalandele i Den Europæiske Bank for Genopbygning og Udvikling (EBRD) som følge af beslutningen om at udvide bankens aktiekapital

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om Den Europæiske Unions funktionsmåde, særlig artikel 212,

under henvisning til forslag fra Europa-Kommissionen,

efter fremsendelse af udkast til lovgivningsmæssig retsakt til de nationale parlamenter,

efter den almindelige lovgivningsprocedure og

ud fra følgende betragtninger:

1. I henhold til artikel 4, stk. 3, i overenskomsten om oprettelse af EBRD besluttede EBRD's repræsentantskabsmedlemmer på deres årlige møde i Zagreb den 14.-15. maj 2010 i resolution 126 og 128 at udvide EBRD's autoriserede aktiekapital med 10 mia. EUR for at opretholde tilstrækkelig kapital til på mellemlang sigt at vedligeholde et rimeligt aktivitetsniveau i bankens transaktionslande inden for de forskriftsmæssige grænser.

2. Forud for disse resolutioner var EBRD's kapital fastsat til 20 mia. EUR, hvoraf Den Europæiske Union tegnede 60 000 aktier, hver med en pålydende værdi på 10 000 EUR.

3. I henhold til resolution 126 om udvidelse af den autoriserede aktiekapital, udstedelse af indbetalte aktier og betaling gennem omfordeling af nettoindtægt udvides EBRD's autoriserede aktiekapital med 100 000 indbetalte aktier, og hvert medlem får udstedt et antal hele aktier, rundet ned, i forhold til deres eksisterende aktiebeholdning. Den indbetalte del af kapitaludvidelsen vil blive betalt ved at medtage en del af EBRD's ubundne almindelige reserver i kapitalen. Alle EBRD's aktionærer vil automatisk modtage indbetalte aktier i forhold til deres eksisterende aktiebeholdning, uden at aktionærerne selv skal tage yderligere proceduremæssige skridt. EU får således udstedt 3 031 nye aktier, hver med en pålydende værdi på 10 000 EUR, hvilket forhøjer antallet af EU's indbetalte aktier til 63 031.

4. I henhold til betingelserne i resolution 128 om udvidelse af den autoriserede aktiekapital, udstedelse og tegning af kapital, der kan kræves indbetalt, samt indløsning udvides EBRD's autoriserede aktiekapital med 900 000 aktier, der kan kræves indbetalt, hver med en pålydende værdi på 10 000 EUR, som kan indløses i overensstemmelse med bestemmelserne i ovennævnte resolution. Hvert medlem kan til pålydende værdi tegne hele aktier, der kan kræves indbetalt, i et omfang, der ikke overstiger 42,857 % af antallet af aktier, som det pågældende medlem ejede umiddelbart før gennemførelsesdagen for kapitaludvidelsen. EU kan således tegne op til 27 013 aktier, der kan kræves indbetalt. Gennemførelsesdagen er senest den 30. april 2011 eller en af EBRD's repræsentantskab fastsat senere dato, dog senest den 31. december 2011.

5. I henhold til vilkårene og betingelserne i resolution 128 om udvidelse af den autoriserede aktiekapital, udstedelse og tegning af kapital, der kan kræves indbetalt, samt indløsning kan EBRD's repræsentantskab i 2015 beslutte, at en del af den uudnyttede kapital, der kan kræves indbetalt, kan indløses på særlige vilkår, som vil blive fastlagt i 2015. I forbindelse med resolution 128 vedtog EBRD's repræsentantskab, at en sådan indløsning af aktier, der kan kræves indbetalt, skal være automatisk og gælde for alle EBRD-medlemmer, som har tegnet de i henhold til denne resolution autoriserede aktier, der kan kræves indbetalt. I en sådan situation tager Kommissionen resolutionen fra EBRD's repræsentantskabsmedlemmer til efterretning og gennemfører den.

6. Det er hensigtsmæssigt, at Den Europæiske Union tegner disse yderligere aktier for at virkeliggøre Den Europæiske Unions mål i de eksterne økonomiske forbindelser og for at bevare sit relative stemmetal inden for EBRD -

VEDTAGET DENNE AFGØRELSE:

Artikel 1

Den Europæiske Union tegner 27 013 yderligere aktier, der kan kræves indbetalt, på hver 10 000 EUR i EBRD i henhold til betingelserne i repræsentantskabets resolution 128, hvis tekst er knyttet til denne afgørelse.

Artikel 2

Det repræsentantskabsmedlem i EBRD, der repræsenterer Den Europæiske Union, deponerer tegningsinstrumentet på Unionens vegne.

Artikel 3

Denne afgørelse træder i kraft på tredjedagen efter offentliggørelsen i Den Europæiske Unions Tidende.

Udfærdiget i Bruxelles, den

På Europa-Parlamentets vegne På Rådets vegne

Formand Formand

BILAG

RESOLUTION NR. 128

UDVIDELSE AF DEN AUTORISEREDE AKTIEKAPITAL, UDSTEDELSE OG TEGNING AF KAPITAL, DER KAN KRÆVES INDBETALT, SAMT INDLØSNING

REPRÆSENTANTSKABET,

som har modtaget en rapport fra bestyrelsen om den 4. revision af kapitalressourcerne (CRR4) for perioden 2011-2015 (CRR4-perioden), der blev gennemført i overensstemmelse med artikel 5, stk. 3, i overenskomsten om oprettelse af banken (overenskomsten),

som har overvejet denne rapport og fuldt ud har godkendt dens resultater og henstillinger, herunder dens strategiske målsætninger, den foreslåede årlige omsætningsramme på 9 mia. EUR for 2011 og 2012, som falder til 8,5 mia. EUR i resten af CRR4-perioden, og analysen af kapitalbehovet,

som har konkluderet, at det er ønskeligt og hensigtsmæssigt at forhøje den autoriserede aktiekapital med 9 mia. EUR i aktier, der kan kræves indbetalt, og at udstede sådanne aktier på vilkår, der forudser deres indløsning og annulleringen af de indløste aktier, til alle medlemmer, der ønsker at tegne dem i forhold til deres eksisterende aktiebeholdning,

som tilslutter sig rapportens bemærkning om, at under henvisning til bankens behov for at opretholde tilstrækkelig kapital til at støtte den forventede operationelle aktivitet i de næste fem år skal alle indtægter hvert år i denne periode henlægges til overskud med undtagelse af potentielle henlæggelser til opfyldning af EBRD's særlige aktionærfond (Shareholder Special Fund), og

som udøver sine beføjelser i henhold til artikel 24, stk. 1, i overenskomsten, herunder i nødvendigt omfang sin beføjelse til at træffe endelig afgørelse i alle sager, der overdrages eller delegeres til bestyrelsen efter artikel 24, stk. 2, i overenskomsten,

HAR VEDTAGET FØLGENDE RESOLUTION:

Bankens autoriserede aktiekapital udvides, og aktierne udbydes til tegning på følgende vilkår og betingelser:

7. Udvidelse af den autoriserede aktiekapital

a) Bankens autoriserede aktiekapital udvides på gennemførelsesdagen som defineret i afsnit 4, punkt a), i denne resolution med 900 000 aktier, der kan kræves indbetalt, hver med en pålydende værdi på 10 000 EUR, som kan indløses i overensstemmelse med afsnit 3.

b) Af de ved denne resolution autoriserede aktier får hvert enkelt medlem adgang til i overensstemmelse med afsnit 2 i denne resolution at tegne hele aktier, der kan kræves indbetalt, i et omfang, der rundet ned ikke overstiger 42,857 %[5] af de aktier, som det pågældende medlem havde tegnet umiddelbart før gennemførelsesdagen.

c) De ved denne resolution autoriserede aktier, der kan kræves indbetalt, som ikke tegnes i overensstemmelse med afsnit 2 i denne resolution, skal forbeholdes nye medlemmer og særlige forhøjelser af individuelle medlemmers aktieandel; herom træffer repræsentantskabet beslutning i overensstemmelse med artikel 5, stk. 2 og 4, i overenskomsten om oprettelse af banken.

8. Aktietegning

a) Ethvert medlem kan til parikurs tegne hele aktier, der kan kræves indbetalt, i et omfang, der ikke overstiger 42,857 % af antallet af aktier, som det pågældende medlem ejede umiddelbart før gennemførelsesdagen. Aktietegningen sker på de i denne resolution fastsatte vilkår og betingelser.

b) Senest den 30. april 2011 eller på en senere dato, dog senest den 31. december 2011, som bestyrelsen fastsætter senest den 30. april 2011, skal ethvert medlem, der ønsker at tegne aktier i henhold til denne resolution, hos banken deponere følgende dokumenter i en form, banken kan godkende:

i) et tegningsinstrument, hvori medlemmet tegner det i instrumentet anførte antal aktier, der kan kræves indbetalt

ii) en erklæring om, at medlemmet på behørig vis har truffet alle retlige og andre interne foranstaltninger, der er nødvendige for at foretage en sådan aktietegning, og

iii) et tilsagn om, at medlemmet vil fremlægge de oplysninger om sådanne foranstaltninger, som banken måtte ønske.

c) Ethvert tegningsinstrument og den dermed forbundne aktietegning får virkning på gennemførelsesdagen eller den dag, hvor banken meddeler det medlem, der har tegnet aktierne, at de dokumenter, som medlemmet i overensstemmelse med resolutionens afsnit 2, punkt b), har deponeret, er fyldestgørende for banken, hvis sidstnævnte dag ligger senere end gennemførelsesdagen.

d) Hvis der på gennemførelsesdagen ikke er deponeret dokumenter, som er fyldestgørende for banken, og som udgør en tegning af det i resolutionens afsnit 4, punkt a), anførte samlede antal aktier, kan bestyrelsen efter eget skøn fastsætte, at de tegningsinstrumenter, som medlemmer allerede har deponeret, og de dermed forbundne aktietegninger får virkning omgående uden hensyntagen til eventuelle andre bestemmelser i denne resolution, såfremt bestyrelsen anser en sådan foranstaltning for operationelt set at være bedst for banken, og såfremt det samlede antal tegningsinstrumenter, der allerede er deponeret eller forventes deponeret i den nærmeste fremtid, tillige efter bestyrelsens mening ligger tilstrækkelig tæt på det samlede antal aktier som anført i afsnit 4, punkt a).

9. Indløsning

a) De ved denne resolution autoriserede aktier, der kan kræves indbetalt, skal indløses af og uden omkostninger for banken efter udløbet af CRR4-perioden, dog med forbehold for og som nærmere fastsat i nedenstående bestemmelser i dette afsnit 3.

b) Med forbehold af de resterende bestemmelser i dette afsnit 3 skal alle eller en del af de aktier, der kan kræves indbetalt, indløses på den dag, der følger umiddelbart efter det årlige møde i 2016, idet det antal aktier, der skal indløses, beregnes ved hjælp af en aftalt formel (den aftalte formel) baseret på den eventuelt uudnyttede kapital, der kan kræves indbetalt, ved udløbet af CRR4-perioden i forhold til en forskriftsmæssig kapitaludnyttelsestærskel på 87 % ved udløbet af CRR4-perioden. En sådan eventuelt uudnyttet kapital, der kan kræves indbetalt, skal beregningsteknisk svare til et beløb, der er mindre end 9 mia. EUR og ((87 % af A) – B), hvor:

i) A er det samlede beløb for bankens ubehæftede aktiekapital, reserver og overskud ved udløbet af CRR4-perioden, og

ii) B er det samlede beløb for bankens driftsaktiver ved udløbet af CRR4-perioden.

Det eventuelle antal aktier, der skal indløses i henhold til den aftalte formel, skal svare til dette beløb divideret med aktiernes pålydende værdi (10 000 EUR).[6]

c) Enhver indløsning af aktier i overensstemmelse med denne resolution sker på den betingelse, at efter en indløsning skal alle relevante bestemmelser i overenskomsten fortsat være overholdt (f.eks. skal de nøgletal, der er foreskrevet i artikel 12, være overholdt; ingen af de aktier, der kan kræves indbetalt, er krævet indbetalt af hensyn til bankens forpligtelser (artikel 6, stk. 4, og artikel 17 i overenskomsten), og der er ikke truffet nogen beslutning om at standse bankens virksomhed (artikel 41 og artikel 42, stk. 2, i overenskomsten).

d) I perioden umiddelbart før det årlige møde i 2015:

i) udarbejder bankens ledelse på grundlag af kendte data i relation til 2011-2014 samt rimelige prognoser for 2015 en vurdering af bankens finansielle stilling og de økonomiske betingelser, der forventes at gælde indtil udløbet af CRR4-perioden, herunder især udviklingen i det økonomiske output, investeringerne, de indenlandske banksystemer og på de internationale kapitalmarkeder, og afholder derefter passende høringer med bestyrelsen

ii) forelægger bestyrelsesformanden bestyrelsen et udkast til rapport til repræsentantskabet sammen med to udkast til resolutioner som beskrevet nedenfor

iii) i den første resolution identificeres det antal aktier, der kan kræves indbetalt, som skal indløses, således: x) hvis der under anvendelse af den aftalte formel ikke er nogen uudnyttet kapital, der kan kræves indbetalt, skal resolutionen være en resolution om at tage til efterretning, at der under anvendelse af den aftalte formel ikke skal indløses nogen aktier, y) hvis der under anvendelse af den aftalte formel er uudnyttet kapital, der kan kræves indbetalt, og vurderingen af bankens finansielle stilling og de gældende økonomiske vilkår er sådan, at den aftalte formel kan anvendes uden tilpasning, skal resolutionen være en resolution om at tage til efterretning, at et nærmere angivet antal aktier, som er det maksimale antal aktier, der kan indløses under anvendelse af den aftalte formel, skal indløses, eller z) hvis der under anvendelse af den aftalte formel er uudnyttet kapital, der kan kræves indbetalt, og vurderingen af bankens finansielle stilling og de gældende økonomiske vilkår er sådan, at den aftalte formel ikke bør anvendes, skal resolutionen være en resolution om at indløse et antal aktier, som skal være mindre end det maksimale antal aktier, der kan kræves indbetalt, som kan indløses under anvendelse af den aftalte formel, og som kan være nul

iv) i den anden resolution skal der fastsættes en metode for indløsning af de aktier, der kan kræves indbetalt, som ikke er blevet indløst i overensstemmelse med afsnit 3, punkt e) eller f), efter udløbet af CRR4-perioden

v) uanset eventuelle bestemmelser i repræsentantskabets forretningsorden og med forbehold af repræsentantskabets beføjelser i medfør af artikel 24 i overenskomsten skal spørgsmålet om indløsning af de aktier, der kan kræves indbetalt, medtages som et punkt på dagsordenen for repræsentantskabets årlige møde i 2015, hvor repræsentantskabet får forelagt rapporten til overvejelse og resolutionerne til godkendelse.

e) På det årlige møde i 2015 skal repræsentantskabet vedtage den første resolution med et flertal af det samlede antal afgivne stemmer, forudsat at hvis denne første resolution ikke godkendes med et sådant flertal, skal antallet af aktier, der kan kræves indbetalt, og som eventuelt skal indløses, være det maksimale antal aktier, der kan indløses under anvendelse af den aftalte formel, dog i alle tilfælde med forbehold af bestemmelserne i afsnit 3, punkt f), nedenfor.

f) Hvis bankens reelle finansielle stilling og de gældende økonomiske vilkår ved udløbet af CRR4-perioden adskiller sig væsentligt fra dem, der blev forventet på grundlag af de prognoser, som bankens ledelse forelagde bestyrelsen tidligere i 2015, skal der under iagttagelse af en tilsvarende fremgangsmåde omgående forelægges en ny resolution for repræsentantskabet, som skal godkendes med samme flertal senest på det årlige møde i 2016.

g) Når beslutningen om at indløse et bestemt antal aktier, der kan kræves indbetalt, træder i kraft i overensstemmelse med afsnit 3, punkt e) eller f), ovenfor, skal alle medlemmer, som har tegnet de ved denne resolution godkendte aktier, der kan kræves indbetalt, overdrage banken en del af eller alle deres aktier i forhold til deres respektive beholdninger af sådanne aktier, og disse indløste aktier, der kan kræves indbetalt, annulleres automatisk og med virkning fra indløsningsdagen, idet bankens autoriserede kapital reduceres tilsvarende, uden at dette kræver en yderligere resolution fra repræsentantskabet.

h) På det årlige møde i 2015 skal repræsentantskabet vedtage den anden resolution med et flertal af det samlede antal afgivne stemmer.

4. Gennemførelsesdag og andre bestemmelser

a) I denne resolution forstås ved "gennemførelsesdag" den dato – senest den 30. april 2011 eller en af bestyrelsen fastsat senere dato, dog senest den 31. december 2011 – på hvilken der hos banken i overensstemmelse med resolutionens afsnit 2, punkt b), er deponeret dokumenter, som er fyldestgørende for banken, og som dækker et samlet antal aktier, der kan kræves indbetalt, på mindst 450 000[7].

b) Med forbehold af bestemmelserne i denne resolution finder bestemmelserne i overenskomsten, alt andet lige, anvendelse på de ved resolutionen autoriserede aktier, der kan kræves indbetalt, samt aktietegningerne i relation hertil, som om aktierne var en del af bankens oprindelige aktiekapital, og aktietegningen og betalingen var en oprindelig tegning af og betaling for sådanne aktier.

(Vedtaget den 14. maj 2010)

FINANSIERINGSOVERSIGT TIL FORSLAG

FORSLAGETS/INITIATIVETS RAMME

Forslagets/initiativets betegnelse

Forslag til Europa-Parlamentets og Rådets afgørelse om Den Europæiske Unions tegning af yderligere kapitalandele i Den Europæiske Bank for Genopbygning og Udvikling (EBRD) som følge af beslutningen om at udvide bankens aktiekapital.

Berørte politikområder i ABM/ABB-strukturen[8]

Afsnit 01 – Økonomiske og finansielle anliggender

Forslagets/initiativets art

( Forslagets/initiativet vedrører en ny foranstaltning

( Forslaget/initiativet drejer sig om en ny foranstaltning til opfølgning af et pilotprojekt/en forberedende foranstaltning[9]

( Forslaget/initiativet drejer sig om en forlængelse af en eksisterende foranstaltning

( Forslaget/initiativet vedrører en foranstaltning, der overføres til en ny foranstaltning

Formål

Kommissionens flerårige strategiske mål med forslaget/initiativet

Mål: "At fremme velfærden uden for EU"

Berørte specifikke mål og ABM/ABB-aktiviteter

Specifikt mål nr. 2:

"At forbedre EU's profil, eksterne repræsentation og forbindelse med EIB og EBRD, andre internationale finansielle institutioner og relevante økonomiske fora med henblik på at styrke konvergensen mellem deres strategier og transaktioner og EU's eksterne prioriteter"

Berørte ABM/ABB-aktiviteter

Afsnit 01.03 – Internationale økonomiske og finansielle anliggender

Forventede resultater og virkninger

Det angives, hvilken virkning forslaget/initiativet forventes at have for modtagerne/målgruppen.

Gennem EU's tegning af kapital i EBRD tilstræbes det først og fremmest at repræsentere EU's interesser effektivt i EBRD's styrende organer og at sikre konvergens mellem EU's eksterne prioriteter og EBRD's strategier og transaktioner samt en tilstrækkelig samordning med andre EU-administratorer og relevante EU-organer, når der foregår vigtige eller politisk følsomme projekter eller politikdrøftelser. Deltagelsen i denne kapitaludvidelse vil endvidere sikre, at EU's andel i EBRD's kapital i det mindste forbliver konstant og ikke svækkes.

Virknings- og resultatindikatorer

Det angives, hvilke indikatorer der kan anvendes til at følge forslagets/initiativets gennemførelse.

Opfyldelsen af målsætningerne vil blive målt ved omfanget af EBRD-finansieringstransaktioner pr. region og pr. sektor samt ved omfanget af EBRD-finansieringstransaktioner, der samfinansieres med andre internationale finansieringsinstitutter og/eller kommissionsprogrammer, såvel som ved andre indikatorer i forbindelse med de forudgående og efterfølgende evalueringer af EBRD-finansieringstransaktioner.

Forslagets/initiativets begrundelse

Behov, der skal dækkes på kort eller lang sigt

I artikel 5, stk. 3, i overenskomsten om oprettelse af EBRD fastsættes det, at repræsentantskabet mindst hvert femte år skal tage EBRD's aktiekapital op til revision. Den fjerde revision af kapitalressourcerne (CRR4) for perioden 2011-2015 viste, at der er behov for, at EBRD effektivt kan reagere på krisen inden for forskriftsmæssige grænser og omlægge sin mellemfristede strategi under hensyntagen til den store indvirkning, krisen har på bankens transaktionsregion. For at bevare tilstrækkelig kapital til at opretholde et rimeligt aktivitetsniveau på mellemlang sigt besluttede EBRD's repræsentantskabsmedlemmer på deres årlige møde i 2010 at forhøje EBRD's autoriserede aktiekapital med 10 mia. EUR.

Betingelserne for EU's deltagelse i EBRD's kapitaludvidelse indeholder ingen bestemmelser om udbetaling:

Efter repræsentantskabsmedlemmernes vedtagelse af resolution 126 er den indbetalte del (1 mia. EUR) af kapitaludvidelsen blevet betalt gennem integration i kapitalen af en del af EBRD's ubundne almindelige reserver. Alle EBRD's aktionærer modtager automatisk indbetalte aktier i forhold til deres eksisterende aktiebeholdning (svarende til 30,31 mio. EUR for EU), uden at aktionærerne selv skal tage yderligere proceduremæssige skridt.

Formålet med dette forslag er at forhøje den del af EU's tegnede kapital, der kan kræves indbetalt. Efter repræsentantskabsmedlemmernes vedtagelse af resolution 128 vil den del af EU's tegnede kapital, der kan kræves indbetalt, stige med 270,13 mio. EUR (27 013 aktier på hver 10 000 EUR).

EU's tegning af disse yderligere aktier tager sigte på at bevare EU's stemmetal inden for EBRD.

Medlemmerne forventes at deponere tegningsinstrumenterne senest den 30. april 2011 eller på en af bestyrelsen fastsat senere dato, dog senest den 31. december 2011.

Værditilvækst som følge af EU-foranstaltningen

EBRD's overgangsmandat er enestående blandt internationale finansielle institutioner (IFI'er), idet banken pålægges at støtte systemændringer snarere end at levere udviklingsresultater. Dette valg var baseret på overbevisningen om, at en demokratisk og pluralistisk markedsøkonomi er den form for social organisering, der bedst er i stand til at nå resultater, som borgerne er interesseret i: meningsfyldte arbejdspladser, reduktion af fattigdom, højere indtægter, serviceydelser af høj kvalitet, et bæredygtigt miljø og ligestilling mellem mænd og kvinder. Tyve års økonomisk og politisk overgang har medført imponerende resultater i mange af landene i EBRD's transaktionsområde, men overgangsprocessen er langt fra forbi og er blevet mere skrøbelig. Erfaringerne har vist, at overgangen til velfungerende markeder ikke er en lineær proces, og krisen har givet stor indsigt i fleksibiliteten og holdbarheden af de resultater, der er opnået i forbindelse med tidligere overgange.

Mellem fjerde kvartal 2008 og andet kvartal 2009 gennemgik EBRD-regionen den værste konjunkturnedgang siden de første år af overgangen. Den økonomiske nedgang i slutningen af 2008 og i første halvdel af 2009 skyldtes alvorlige og samtidige rystelser i eksporten, varepriserne og kapitalstrømmene til regionen. Disse rystelser blev forværret af velkendte sårbarheder i mange lande i regionen, herunder en høj privatgæld over for udlandet, kreditvækstens alt for store afhængighed af ekstern finansiering og i nogle tilfælde husholdningernes og virksomhedernes gæld i udenlandsk valuta.

EBRD reagerede på en hurtig og resolut måde på dens transaktionslandes og kunders behov under krisen. Under meget vanskelige omstændigheder var EBRD i stand til at spille sin konjunkturudjævnende rolle fuldt ud og komme med et fleksibelt og robust svar på krisen, såvel kvantitativt som kvalitativt, i nært samarbejde med andre IFI'er. EBRD medvirkede især til at hjælpe regionen yderligere med at fastholde og styrke opsvinget ved hovedsagelig at finansiere den private sektor og optimere virkningen heraf gennem egenkapitalinstrumenter og andre innovative instrumenter med risikodeling. EBRD spillede også en central rolle med hensyn til at støtte den finansielle sektor og de små og mellemstore virksomheder og ved at yde støtte til energieffektivitet og –sikkerhed, nuklear sikkerhed samt miljømæssig og kommunal infrastruktur. Kapitalforhøjelsen vil give banken mulighed for at bevare tilstrækkelig kapital til på mellemlang sigt at fastholde et rimeligt aktivitetsniveau.

Erfaringer fra lignende, tidligere gennemførte foranstaltninger

EBRD's aktionærer (som omfatter alle EU-medlemsstater, EIB og Kommissionen som repræsentant for EU) deltog aktivt i CRR4-processen. På grundlag af en analyse af kapitalbehovene og høringer med aktionærerne er der taget hensyn til følgende punkter i forbindelse med beslutningen om kapitaludvidelsen:

– EBRD bør have operationel kapacitet til at støtte sin transaktionsregion i kølvandet på den globale finanskrise inden for den foreslåede udvikling i den årlige omsætning

– enhver foreslået kapitaludvidelsesmetode bør tilstræbe at minimere indvirkningen på aktionærernes budgetter

– strukturen i en kapitaludvidelse bør afspejle den midlertidige karakter af kravene til EBRD under og efter krisen, således at eventuel uudnyttet kapital, der kan kræves indbetalt, indløses og "returneres" til aktionærerne efter udløbet af CRR4-perioden. Omfanget af indløsningen beregnes på grundlag af en aftalt formel (forskriftsmæssig kapitaludnyttelsestest), men der vil også blive taget hensyn til bankens finansielle situation og de gældende økonomiske forhold ved udløbet af CRR4-perioden

– EBRD skal bevare sin AAA-kreditvurdering for effektivt at kunne gennemføre sit mandat, og

– en udvidelse af den tegnede kapital gennem en kapitalisering af en del af den almindelige reserve vil blive anerkendt af obligationsejerne som en yderligere bekræftelse på aktionærstøtten.

Sammenhæng med andre relevante instrumenter og mulig synergivirkning

Kommissionen fremmer systematisk et nært samarbejde og fælles initiativer med EBRD, EIB og andre IFI'er, idet effektive samordnede donor/IFI-aktioner er stadig mere nødvendige for at fastholde opsvinget i et skrøbeligt og finanspolitisk begrænset økonomisk miljø. Et nært samarbejde med EBRD understøtter også realiseringen af EU's målsætninger inden for de eksterne økonomiske aktiviteter.

En styrkelse af samarbejdet med IFI'er er en af Kommissionens prioriteter, således som det bl.a. er fastsat i de overordnede politiske rammer, der er fastlagt i den europæiske konsensus om udvikling, som blev vedtaget i 2005, og som understreger behovet for at forbedre støttesamarbejdet. EU skal desuden tackle nye og mere presserende eksisterende udfordringer i forbindelse med klimaforandringer og udviklingsfinansiering. Disse udfordringer stammer henholdsvis fra FN's konference om klimaforandringer i København (2009), hvor man understregede behovet for at finde løsninger på finansieringen af bekæmpelsen af klimaforandringer i udviklingslande, og Lissabon-traktaten (2009), hvori det fastsættes, at hovedmålet for Unionens politik inden for udviklingssamarbejde er at nedbringe og udrydde fattigdom.

På denne baggrund støtter Kommissionen bl.a. samarbejdet med EIB og EBRD inden for rammerne af trepartsoverenskomster (Kommissionen-EIB-EBRD) samt inden for blandingsmekanismer for gavebistand og lån, såsom investeringsrammen for det vestlige Balkan og naboskabsinvesteringsfaciliteten.

Foranstaltningens varighed og finansielle virkning

( Forslag/initiativ af begrænset varighed

- ( Forslag/initiativ gældende fra [DD/MM]ÅÅÅÅ til [DD/MM]ÅÅÅÅ

- ( Finansiel virkning fra ÅÅÅÅ til ÅÅÅÅ

( Forslag/initiativ af ubestemt varighed

- Gennemførelse med en indkøringsperiode fra april 2011 til december 2011.

Planlagt(e) forvaltningsmåde(r)[10]

( Direkte central forvaltning ved Kommissionen

( Indirekte central forvaltning ved uddelegering af gennemførelsesopgaver til:

- ( forvaltningsorganer

- ( organer oprettet af Fællesskaberne[11]

- ( nationale offentlige organer eller public service-organer

- ( personer, der er pålagt at gennemføre specifikke aktioner i henhold til afsnit V i traktaten om Den Europæiske Union, og som er identificeret i den relevante basisretsakt, jf. artikel 49 i finansforordningen

( Delt forvaltning med medlemsstaterne

( Decentral forvaltning i samarbejde med tredjelande

( Fælles forvaltning med internationale organisationer ( angiv nærmere )

Hvis der angives flere forvaltningsmåder, gives der en nærmere forklaring i afsnittet "Bemærkninger".

Bemærkninger:

Ingen

FORVALTNINGSFORANSTALTNINGER

Bestemmelser vedrørende opfølgning og rapportering

Hyppighed og betingelser angives

EBRD's finansieringstransaktioner vil blive forvaltet i overensstemmelse med EBRD's egne regler og procedurer, herunder passende revisions-, kontrol- og overvågningsforanstaltninger. Som fastsat i overenskomsten om oprettelse af EBRD assisterer EBRD's revisionsudvalg, som støttes af eksterne revisorer, EBRD's bestyrelse og har ansvaret for at sikre, at EBRD's transaktioner og regnskaber er udført i overensstemmelse med reglerne. Bestyrelsen, hvor EU, repræsenteret ved Kommissionen, har et bestyrelsesmedlem, forelægger de reviderede regnskaber for hvert regnskabsår til godkendelse i repræsentantskabet på hvert årligt møde og godkender EBRD's budget. Repræsentantskabet godkender EBRD's almindelige balance og resultatopgørelse på grundlag af revisionsberetningen.

Bestyrelsen udformer endvidere politikker og træffer beslutninger vedrørende lån, garantier, erhvervelse af kapitalinteresser, EBRD's lånoptagelse, levering af teknisk bistand og EBRD's øvrige forretninger i overensstemmelse med repræsentantskabets almindelige retningslinjer.

Endelig har bestyrelsen nedsat tre bestyrelsesudvalg, som skal bistå den i dens arbejde: ovennævnte revisionsudvalg, udvalget for budgetmæssige og administrative anliggender samt udvalget for finans- og driftspolitik. EU's bestyrelsesmedlem (eller dennes suppleant) deltager i alle disse bestyrelsesudvalg.

Forvaltnings- og kontrolordning

Konstaterede risici

Inden for rammerne af CRR4 var analysen af kapitalforhøjelsesmulighederne baseret på behovet for at overholde EBRD's forskriftsmæssige "gearingsforhold", kravene til økonomisk kapital som følge af anvendelsen af "Economic Capital Policy", bevarelsen af EBRD's AAA-kreditvurdering samt den virkningsfulde og effektive anvendelse af aktionærernes kapital.

En risiko for EU-budgettet vedrører det forhold, at en del af kapitalen kan kræves indbetalt. I overensstemmelse med overenskomsten om oprettelse af banken kan EBRD anmode om betaling vedrørende hele eller en del af den af EU tegnede del af kapitalen, der kan kræves indbetalt, hvis det er nødvendigt af hensyn til bankens forpligtelser. Sandsynligheden herfor anses imidlertid for at være meget lille.

Planlagte(e) kontrolredskab(er)

I artikel 5, stk. 3, i overenskomsten om oprettelse af EBRD fastsættes det, at repræsentantskabet mindst hver femte år skal tage EBRD's aktiekapital op til revision. Den femte revision af kapitalressourcerne (CRR5) for perioden 2016-2020 vil blive gennemført ved udløbet af CRR4-perioden.

Foranstaltninger til forebyggelse af svig og uregelmæssigheder

De eksisterende eller planlagte forebyggelses- og beskyttelsesforanstaltninger angives

EBRD har et uafhængigt kontrolkontor (Office of the Chief Compliance Officer (OCCO)), som ledes af en Chief Compliance Officer (CCO), der rapporterer direkte til præsidenten og en gang om året, eller efter behov, til revisionsudvalget. OCCO's mandat er at fremme god ledelse og sikre, at de højeste integritetsstandarder anvendes i alle EBRD's aktiviteter i overensstemmelse med bedste internationale praksis. OCCO's ansvarsområde omfatter sådanne emner som omhu med hensyn til integritet (integrity due diligence), fortrolighed, interessekonflikter, ledelsesforhold, ansvarlighed, etik, foranstaltninger mod hvidvaskning af penge, bekæmpelse af terrorismefinansiering og forebyggelse af svig og korruption. OCCO har ansvaret for at undersøge påstande om svig, korruption og uregelmæssigheder. Desuden uddanner og rådgiver det om nødvendigt medlemmer af EBRD's personale, der udpeges som bestyrelsesmedlemmer i virksomheder, hvor EBRD besidder en kapitalinteresse. Omhu med hensyn til finansielle spørgsmål og integritet (financial and integrity due diligence) indgår i bankens normale godkendelse af nye aktiviteter og overvågningen af dens eksisterende transaktioner. EBRD offentliggør OCCO's rapport om korruptionsbekæmpelse på sit websted.

OCCO har endvidere særligt ansvar for administration af EBRD's ansvarlighedsmekanisme, i øjeblikket den uafhængige klagemekanisme (Independent Recourse Mechanism), der snart vil blive afløst af Project Complaint Mechanism, som vurderer og undersøger klager over projekter finansieret af EBRD og om nødvendigt afgør, om EBRD i forbindelse med godkendelsen af et bestemt projekt handlede i overensstemmelse med sine relevante politikker.

FORSLAGETS/INITIATIVETS ANSLÅEDE FINANSIELLE VIRKNING

Udgiftsområde(r) i den flerårige finansielle ramme og berørt(e) udgiftspost(er)

- Eksisterende udgiftsposter i budgettet

Efter samme rækkefølge som udgiftsområderne i den flerårige finansielle ramme og budgetposterne.

Udgifts-område i den flerårige finansielle ramme | Budgetpost | Udgiftens art | Bidrag |

Nummer [Beskrivelse………………………...……….] | OB/IOB ([12]) | Fra EFTA-landene[13] | Fra kandidat-landene[14] | Fra tredje-lande | Artikel 18, stk. 1, litra aa), i finansforordningen |

4 | 01.03.01.02 Den Europæiske Bank for Genopbygning og Udvikling – Del af den tegnede kapital, som kan indkaldes | OB | NEJ | NEJ | NEJ | NEJ |

Anslået virkning for udgifterne

Sammenfatning af den anslåede virkning for udgifterne

I betingelserne for EU's deltagelse i EBRD's kapitaludvidelse forventes der ingen driftsudgifter.

Udgiftsområde i den flerårige finansielle ramme: | 5 | "Administrative udgifter" |

i mio. EUR (3 decimaler)

-

Anslået behov for menneskelige ressourcer

- ( Forslaget/initiativet indebærer intet behov for menneskelige ressourcer

- ( Forslaget/initiativet indebærer følgende behov for menneskelige ressourcer:

Overslag angives i hele enheder (eller højst med en decimal)

År 2010 | År 2011 | År 2012 | År 2013 | … der indsættes flere år, hvis virkningen varer længere (jf. punkt 1.6) |

( Stillinger i stillingsfortegnelsen (tjenestemandsstillinger og stillinger som midlertidigt ansatte) |

Eksternt personale |

Forenelighed med den nuværende flerårige finansielle ramme

- ( Forslaget/initiativet er foreneligt med den nuværende flerårige finansielle ramme.

- Forslaget er foreneligt med den gældende finansielle programmering. EBRD kan imidlertid i overensstemmelse med overenskomsten om oprettelse af banken anmode om betaling vedrørende hele eller en del af den af EU tegnede del af kapitalen, der kan kræves indbetalt, hvis det kræves af hensyn til bankens forpligtelser. Sandsynligheden herfor anses imidlertid for at være meget lille.

Tredjeparts deltagelse i finansieringen

- ( Forslaget/initiativet tillader ikke samfinansiering med deltagelse af tredjepart.

Anslået virkning for indtægterne

- ( Forslaget/initiativet har ingen finansiel virkning for indtægterne.

[1] I henhold til Rådets afgørelse 90/674/EØF af 19. november 1990 repræsenteres EU ved Kommissionen i EBRD.

[2] Den af EU tegnede kapital i EBRD bestod af 157,5 mio. EUR i indbetalt kapital og 442,5 mio. EUR i kapital, der kan kræves indbetalt.

[3] EFT L 52 af 22.2.1997, s. 15.

[4] Siden deres tiltrædelse af EU i 2004 og 2007 omfatter EBRD's transaktionslande også en række EU-medlemsstater: Polen, Rumænien, Bulgarien, Den Slovakiske Republik, Estland, Slovenien, Ungarn, Letland og Litauen. Mens EBRD har været meget aktiv under overgangsprocessen, har dens rolle været faldende i disse lande i de seneste år og vil falde yderligere fremover. Det forventes således, at flere lande ikke længere hører til EBRD-landene i 2015.

[5] Efter forhøjelsen af den indbetalte kapital vil bankens autoriserede aktiekapital udgøre 21 mia. EUR. Stigningen på 9 mia. EUR er en stigning på 42,857 % i den autoriserede kapital; den enkelte aktionær vil derfor være berettiget til at tegne op til 42,857 % af sin nuværende aktiebeholdning på det tidspunkt, hvor forhøjelsen godkendes, for at bevare aktionærstrukturen.

[6] Ifølge den aftalte formel vil beløbet for den uudnyttede kapital, der kan kræves indbetalt, være nul, hvis bankens driftsaktiver svarer til eller overstiger 87 % af den ubehæftede aktiekapital, reserver og overskud.

[7] Dvs. 50 % af antallet af nyautoriserede aktier, der kan kræves indbetalt.

[8] ABM: aktivitetsbaseret management – ABB: aktivitetsbaseret budgettering.

[9] Jf. artikel 49, stk. 6, litra a) og b), i finansforordningen.

[10] Forklaringer vedrørende forvaltningsmåder og referencer til finansforordningen findes på webstedet BudgWeb: http://www.cc.cec/budg/man/budgmanag/budgmanag_en.html

[11] Organer omhandlet i finansforordningens artikel 185.

[12] OB = opdelte bevillinger / IOB = ikke-opdelte bevillinger.

[13] EFTA: European Free Trade Association.

[14] Kandidatlande og i givet fald potentielle kandidatlande fra Vestbalkan.

[15] Teknisk og/eller administrativ bistand og udgifter til støtte for gennemførelsen af EU's programmer og/eller aktioner (tidligere BA-poster), indirekte forskning, direkte forskning.

[16] CA= kontraktansat, INT= agenturpersonale (" Intérimaire"), JED= " Jeune Expert en Délégation" (unge eksperter i delegationer), LA= lokalansat, SNE= Seconded National Expert (udstationeret national ekspert).

[17] Under loftet for eksternt personale under aktionsbevillingerne (tidligere "BA"-poster).

[18] Angår især strukturfonde, Den Europæiske Landbrugsfond for Udvikling af Landdistrikterne (ELFUL) og Den Europæiske Fiskerifond (EFF).